НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА У БЕОГРАДУ

На X редовној седници Наставно-научног већа Филозофског факултета у Београду 23.02.2017. године изабрани смо у комисију за припрему реферата о испуњености услова Сенке Плавшић за избор у звање истраживач-приправник. На основу увида у поднету документацију подносимо следећи

ИЗВЕШТАЈ

Сенка Плавшић рођена је 31.10.1991. године у Лесковцу. Студије археологије завршила је на Филозофском факултету, Универзитета у Београду 2014. године са просечном оценом 9,20. У току основних студија провела је годину дана на Универзитету у Вајомингу, САД, као студент на размени где је остварила запажене резултате. Одмах након завршетка основних студија уписала је мастер студије на Филозофском факултету, Универзитета у Београду које је и завршила 2015. године са просечном оценом 10, након успешно одбрањеног мастер рада на тему „Просторна дистрибуција изгорелих артефаката у слоју 3, Велике Баланице“. Исте године уписала је докторске студије на Филозофском факултету, Универзитета у Београду.

Министарство просвете, науке и технолошког развоја јој је 2016. године доделило стипендију за докторске студије. Као стипендиста Министарства ангажована је на пројекту "Културне промене и популациона кретања у раној праисторији централног Балкана" (бр. 177023), а планирано је и њено трајно укључење на пројекат.

Током студија Сенка Плавшић показала је изузетно интересовање за истраживање ране праисторије. Испите на курсевима о раној праисторији положила је са највећим успехом док је својим мастер радом „Просторна дистрибуција изгорелих артефаката у слоју 3, Велике Баланице“ дала значајан допринос истраживању понашања у средњем палеолиту. Своју посвећеност показала је и учешћем на теренским истраживањима палеолита у Србији још током основних студија. До сада је учествовала у готово свим истраживањима палеолита у Србији и Црној Гори последњих година (пећински комплекс Баланица, Шалитрена пећина, Црвена Стијена, Орловача, Буковац, Везачка пећина). Радом на терену показала је изузетну одговорност и способност рада у тиму те јој је последњих година поверен надзор рада на терену.

Сенка Плавшић је дугогодишњи члан тима у истраживачкој станици Петница. Током свог рада као сарадник станице, одржала је бројна предавања и радионице о археологији и археологији палеолита. Течно говори енглески језик, а служи се француским и италијанским језиком.

Као студент основних студија Сенка Плавшић је учествовала на међународној конференцији „Imperialism and Identities at the Edges of the Roman World II“, где је усмено излагала рад о заштити културног наслеђа. Њено излагање било је једино студентско излагање на конференцији. Објавила је научни рад у часопису из категорије М51 (Анализа просторне дистрибуције горелих артефаката и зона горења у слоју 3 Велике Баланице. Гласник Srpskog arheološkog društva 31 (2015): 7-38), као и апстракт реферата који је изложила на 39. скупу Српског археолошког друштва у Вршцу. У том излагању осврнула се на потребе стандардизације у ископавању и могућности примена просторне анализе на локалитетима у Србији.

Због свега наведеног, сматрамо да Сенка Плавшић испуњава све услове за избор у звање истраживач-приправник.

У Београду, 27. 02. 2017. године

ПОТПИСИ ЧЛАНОВА КОМИСИЈЕ:

др Душан Михаиловић,

редовни професор Филозофског факултета

Универзитета у Београду

др Весна Димитријевић,

редовни професор Филозофског факултета

Универзитета у Београду

др Драгана Антоновић,

научни саветник у Археолошком институту

у Београду